ROZHODNUTIE KOMISIE
z 10. mája 2007,
ktorým sa menia a dopĺňajú prílohy I a II k rozhodnutiu 2002/308/ES, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) a infekčnú hematopoetickú nekrózu (IHN) alebo pokiaľ ide o obidve tieto ochorenia
[oznámené pod číslom K(2007) 1989]
(Text s významom pre EHP)
(2007/345/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej články 5 a 6,
keďže:
(1)
Rozhodnutím Komisie 2002/308/ES (2) sa ustanovujú zoznamy schválených zón a schválených rybích fariem umiestnených v neschválených zónach, pokiaľ ide o niektoré ochorenia rýb.
(2)
Nemecko, Francúzsko a Taliansko predložili v súvislosti s určitými farmami na svojom území dôkazy na získanie štatútu schválených fariem v neschválených zónach, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN). Z predloženej dokumentácie vyplýva, že dané farmy spĺňajú požiadavky ustanovené v článku 6 smernice 91/67/EHS. Preto spĺňajú podmienky na získanie štatútu schválených fariem v neschválených zónach a mali by sa doplniť do zoznamu schválených fariem.
(3)
Nemecko, Francúzsko a Taliansko predložili v súvislosti s určitými zónami na svojom území dôkazy na získanie štatútu schválených zón, pokiaľ ide o VHS a IHN. Z predloženej dokumentácie vyplýva, že dané zóny spĺňajú požiadavky ustanovené v článku 5 smernice 91/67/EHS. Tieto zóny preto spĺňajú podmienky na získanie štatútu schválených zón a mali by sa doplniť do zoznamu schválených zón.
(4)
Švédsko predložilo v súvislosti s určitými pobrežnými oblasťami na svojom území dôkazy na získanie štatútu schválených zón, pokiaľ ide o VHS a IHN. Z predloženej dokumentácie vyplýva, že tieto oblasti spĺňajú požiadavky ustanovené v článku 5 smernice 91/67/EHS. Celé územie Švédska by sa preto malo uznať za schválenú zónu, pokiaľ ide o VHS a IHN.
(5)
Nemecko oznámilo výskyt IHN v zóne, ktorá sa doteraz považovala za zónu bez výskytu tohto ochorenia. Táto zóna by sa už preto v rozhodnutí 2002/308/ES nemala uvádzať ako zóna bez výskytu IHN. Po reorganizácii tejto zóny by sa však niektoré z jej častí mali uvádzať ako časti bez výskytu VHS a IHN a ostatné časti by sa mali považovať len za časti bez výskytu VHS. Zoznam schválených zón by sa preto mal zodpovedajúcim spôsobom zmeniť.
(6)
Dánsko oznámilo, že jedna schválená farma, pokiaľ ide o VHS a IHN, nespĺňa požiadavky na údržbu, aby ju bolo možné považovať za farmu bez výskytu VHS. Táto farma by sa preto už nemala uvádzať ako farma bez výskytu VHS.
(7)
Fínsko podalo oznámenie o ukončení programu eradikácie VHS schváleného rozhodnutím Komisie 2003/634/ES z 28. augusta 2003, ktorým sa schvaľujú programy na účely získania štatútu schválených zón a schválených fariem v neschválených zónach v súvislosti s vírusovou hemoragickou septikémiou (VHS) a infekčnou krvotvornou nekrózou (IHN) u rýb (3). Z dokumentácie, ktorú Fínsko predložilo, vyplýva, že všetky pobrežné oblasti na jeho území okrem oblastí, v ktorých sa uplatňujú osobitné eradikačné opatrenia, spĺňajú podmienky na získanie štatútu schválených zón, a preto by sa mali doplniť do zoznamu schválených zón v rozhodnutí 2002/308/ES.
(8)
Taliansko podalo oznámenie o ukončení programu eradikácie VHS a IHN schváleného rozhodnutím 2003/634/ES. Táto zóna preto spĺňa podmienky na získanie štatútu schválenej zóny a mala by sa doplniť do zoznamu schválených zón.
(9)
Schválené zóny a schválené farmy v neschválených zónach vo Francúzsku by sa mali zreorganizovať, aby lepšie zodpovedali geografickým podmienkam a administratívnemu členeniu v tomto členskom štáte.
(10)
Rozhodnutie 2002/308/ES by sa preto malo zodpovedajúcim spôsobom zmeniť a doplniť.
(11)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2002/308/ES sa mení a dopĺňa takto:
1.
Príloha I sa nahrádza textom v prílohe I k tomuto rozhodnutiu.
2.
Príloha II sa nahrádza textom v prílohe II k tomuto rozhodnutiu.
Článok 2
Toto rozhodnutie je určené členským štátom.
V Bruseli 10. mája 2007